Morten Messerschmidt (DF), 2023-05-16:
Tak, formand.
Det er med velberådet hu, at det forslag, vi har behandlet nu, er skrevet netop, som det er, for vi kunne jo selvfølgelig sagtens have valgt at sige, at der skal nedlægges veto mod ikkevestlige lande.
Det kan være, det var gledet lidt lettere ned blandt nogle af ordførerne, men så havde vi jo ikke fået den opførelse eller den erkendelse, som man har set her blandt hovedparten af partierne, at der stadig ikke er nogen egentlig forståelse af, hvor central en faktor i vores samfundsliv, vores hverdagsliv og i vores politik, religion egentlig er.
Og det er jo lidt beskæmmende.
Det er mere end 30 år siden, Fukuyama skrev »End of History and the Last Man«, som ganske hurtigt, det tror jeg alle forstod den 11. september 2001, blev afsløret som et fupnummer.
Det er tilsvarende næsten 30 år siden, at Samuel P. Huntington skrev sit digre værk om sammenstødet mellem civilisationerne, som jo må siges efterfølgende i den grad at være blevet bekræftet.
Vi befinder os i en tid, det har vi sådan set gjort i rigtig, rigtig mange år, hvor netop kultur, traditioner, herunder selvfølgelig religion, spiller en stadig større rolle.
Hvis ikke man forstår det, tror jeg aldrig nogen sinde man rigtig kommer til at forstå sig selv, hverken som dansker eller som europæer.
For det er jo i sagens natur ikke noget tilfælde, at det er i Europa, at oplysningstiden bryder igennem; det er jo ikke noget tilfælde, at det er i Europa, at renæssancen slår sin første gnist, i øvrigt samtidig med at islam vandt ind på Balkan; det er ikke noget tilfælde, at det er her, demokratiet fødes og alle de grundtræk, som vi egentlig tager for givet og kalder for europæiske værdier, men som jo grundlæggende er kristne værdier.
Det er jo ikke sådan, at der ikke findes fejlbarlige kristne mennesker.
Dem tror jeg hr. Søren Søndergaard vil være i stand til at opremse utallige af, om ikke andet kan han jo starte med alle dem, som forkastede kristendommen i hans gamle parti.
Nej, der ikke nogen garanti for, at man inden for den kristne verden rammer den perfekte samfundsmodel.
Men det, der er en god sandsynlighed for, er, at man rammer sekularismen, altså det, at man adskiller det religiøse fra det politiske, og der er en ret god sandsynlighed for, at det er præcis det modsatte, der slår igennem i islam, for der er ikke nogen sekularisme, der er ikke nogen Jesus, der siger, at man skal give Gud, hvad Guds er, og kejseren, hvad kejserens er.
Det er jo derfor, at vi netop i alle muslimske lande, i hvert fald i Europa og Mellemøsten osv., kan se, hvordan demokratiet har meget trange vilkår, hvordan loven som retsstatens fundament har meget trange vilkår, hvordan kønnenes ligestilling, hvordan minoriteters rettigheder osv. er noget, som man i bedste fald kan drømme sig til, hvis det ikke er helt forbudt i de lande.
Det er derfor, vi i Dansk Folkeparti insisterer på at tale om tingene, som de er, og sige, at det, der selvfølgelig er problemet i de muslimske lande, er islam og deres manglende evne til at udvikle sig i retning af det, som vi betragter som europæiske værdier.
Hvis man skulle være bare en lille smule hungrende efter eksempler på det, kan man jo se på det største muslimske land, der er blandt kandidatlandene, nemlig Tyrkiet.
Tyrkiet, som tilbage i slut-1990'erne blev betragtet som det ene prægtige eksempel på, at demokrati og islam ikke var uforenelige størrelser.
Vi var nogle, der dengang advarede og sagde: Kan det nu virkelig passe, lad os nu lige se, hvor tingene bevæger sig hen.
Pludselig kom der så en personlighed på scenen, en mand ved navn Erdogan, der i den grad har vist, at demokrati i et muslimsk land i bedste fald skal holdes fast af en stærk autoritet, hæren, og hvis man ikke gør det, er det kun for en kort stund.
Og der har EU jo som nyttige idioter ageret aktør for Erdogan ved at presse hæren ud af den tyrkiske forfatning og på den måde bane vejen for det stadig mere autoritative regime, som han repræsenterer, og som han jo tilsyneladende har, og som næres af en stor, stor del af den tyrkiske befolkning.